Venäläiskoneista tänään aamupäivällä kaksi uutta vaaratilannetta: "Kiusantekoa ja näyttämisenhalua"
Venäläiskoneista tänään kaksi uutta vaaratilannetta: "Kiusantekoa ja näyttämisenhalua"
Lauantai 4.7.2015 klo 12.55
Vaaratilanteet tapahtuivat lauantaina aamupäivällä lentoreitillä Tukholmasta Maarianhaminaan.
Arkistokuvassa Venäläinen An 72. An 72:n tyyppisen kuljetuskoneen epäiltiin loukanneen Suomen ilmatilaa elokuussa. Kyseessä oli tuolloin jo kolmas tapaus viikon aikana. (ILMAVOIMAT)
Täsmennetty tietoa lauantaina sattuneista vaaratilanteista. Kyseessä ei ollut ilmatilaloukkaus. Uutisessa käytettiin erehdyksessä virheellistä termiä. Koneet lensivät molemmissa tapauksissa kansainvälisessä ilmatilassa.
Venäläinen pimeä lentokone aiheutti kaksi vaaratilannetta lauantaina noin kello 10 aikaan. Iltalehden tietojen mukaan tilanteet sattuivat hyvin lähellä toisiaan meren yllä, noin puolivälissä lentoreitillä Tukholmasta Maarianhaminaan.
Kun Estonian Airlinesin lennonjohto sai tiedon, että lähistöllä on pimeä kone, he käänsivät koneen lentosuunnan.
- Tarkkaa tietoa pimeän koneen sijainnista ei ollut, joten käännös piti tehdä sokkona. Väistämisen onnistuminen oli arpapeliä. He eivät voineet muuta kuin toivoa, että kääntö sattui oikeaan suuntaan, kertoo tietojen salaisuuden vuoksi nimettömänä pysyttelevä lähde Iltalehdelle.
Myös Ruotsin puolustusvoimat vahvisti lauantaina iltapäivällä havainneensa venäläisen lentokoneen lauantaina aamupäivällä Itämerellä Gotlannin itäpuolella.
Pimeä kone aiheutti vaaratilanteen myös alueella lentäneelle SAS:n koneelle.
- Kun pimeä kone havaittiin, lentäjä muutti koneen korkeuden alaspäin. Vaaratilanteiden välillä oli vain muutaman minuutin ero.
Useita vaaratilanteita
Iltalehden tietojen mukaan vastaavia vaaratilanteita sattuu Suomen lähialueiden ilmatilassa päivittäin. Tilanteiden määrän arvioidaan jopa kolminkertaistuneen muutamassa vuodessa.
- Tämä on Venäjän kiusantekoa ja näyttämisenhalua. Venäjä tekee niin kuin huvittaa, pimeiden lentojen ajoitusta tai sijaintia on mahdotonta arvioida etukäteen.
Tietolähteen mukaan on käsittämätöntä, ettei Suomelle ole saatu primaaritutkaa, jolla pimeät koneet pystyttäisiin havaitsemaan.
- Tässä leikitään ihmishengillä. On lennonjohdolle painajainen joutua tekemään väistämispäätöksiä hakuammunnalla.
Päätöstä tutkasta ei saatu
Finavia ei ole kuitenkaan myöntänyt rahoitusta primaaritutkalle. Arvion mukaan tutka maksaisi noin miljoona euroa.
Iltalehden tietolähteen mukaan Itämeren valtioiden neuvottelut ilmatilaloukkauksiin puuttumisen keinoista ovat väärällä suunnalla.
- Ei puhelimella tapahtuva maiden välinen tiedonvaihto hyödytä mitään. Lennonjohdossa tilanteet tapahtuvat salamannopeasti, joten vain primaaritutkan avulla vaaratilanteet voitaisiin ehkäistä.
Lähde epäilee, että tutka saadaan vasta, kun pimeä kone aiheuttaa onnettomuuden.
Juttua muokattu 4.7.2015 klo 16:37:Täsmennetty tietoa lauantaina sattuneista vaaratilanteista. Kyseessä ei ollut ilmatilaloukkaus. Uutisessa käytettiin erehdyksessä virheellistä termiä. Koneet lensivät molemmissa tapauksissa kansainvälisessä ilmatilassa.